
	1.
	MK vēstules projekts
Ministru kabinetā ir saņemta Saeimas Budžeta un finanšu (nodokļu) komisijas (turpmāk – Komisija) vēstule, kurā norādīts, ka Latvijā pašlaik trūkst vienota pārvaldības un koordinācijas mehānisma krāpšanas novēršanas jomā. Institūciju sadarbība ir sadrumstalota, informācijas apmaiņa nepietiekama, un atbildības sadalījums nereti nav skaidri noteikts. Tāpat konstatēta nepieciešamība pilnveidot normatīvo regulējumu, lai nodrošinātu ātru un efektīvu krāpniecisku vietņu un citu digitālo resursu ierobežošanu.
Tāpat Komisija aicinājusi Ministru kabinetu noteikt vienu atbildīgo institūciju krāpšanas novēršanas politikas koordinācijai valsts līmenī; izteica nepieciešamību krāpšanas novēršanas un apkarošanas plāna izstrādei, kā arī pilnveidot normatīvo regulējumu un uzlabot ziņošanas mehānismu.
Tāpat Komisijas vēstulei pielikumā pievienotas Komisijai sniegtās iestāžu vēstules, kuras atspoguļo Latvijas valsts pārvaldes institūciju kompetences, rīcībā esošos instrumentus un redzējumu par finanšu krāpniecību veicinoša satura ierobežošanu digitālajā vidē. Izvērtējot saņemtās vēstules un paustos viedokļus, secināms sekojošais.
Lai gan Valsts policija izmeklē krāpšanas, tai nav tiesību patstāvīgi bloķēt tīmekļvietnes, tādēļ tā sadarbojas ar CERT.LV un Nacionālo kiberdrošības centru, kas operatīvi – steidzamos gadījumos pat nekavējoties – nodrošina krāpniecisko domēnu bloķēšanu "DNS Ugunsmūrī" un uzliek sakaru komersantiem pienākumu šos resursus ierobežot. Savukārt Datu valsts inspekcija (DVI) uzrauga tikai personas datu apstrādi un šobrīd nevērtē vietņu bloķēšanas nepieciešamību paša krāpšanas fakta dēļ, taču, saskaroties ar daudzām neatpazīstamām viltus vietnēm, DVI ir aicinājusi likumdevēju piešķirt tai tiesības šādas vietnes bloķēt.
Augstā līmenī tiek nodrošināta finanšu plūsmu bloķēšana (FID un banku līmenī), taču tā novērš sekas (iesaldē naudu), nevis cēloni (nebloķē pašu vietni).
Finanšu izlūkošanas dienests (turpmāk – FID) nav tiesību bloķēt tīmekļvietnes. Tā vietā dienests analizē aizdomīgus darījumus un izdod saistošus rīkojumus par finanšu līdzekļu iesaldēšanu kredītiestādēs, tādējādi apturot naudas plūsmu.
Patērētāju tiesību aizsardzības centrs (turpmāk - PTAC) darbojas kā patērētāju tiesību sargs un kā Digitālo pakalpojumu akta (DPA) koordinators. PTAC var pieņemt administratīvo aktu par vietnes bloķēšanu Latvijas tīklā (izpildāms 3 dienu laikā), bet tikai tad, ja konstatēts patērētāju kolektīvo interešu pārkāpums (piemēram, maldinoša reklāma). Šis process prasa laiku pierādījumu vākšanai. PTAC nevar definēt saturu kā krāpniecisku, bet palīdz citām iestādēm sazināties ar lielajām platformām (Google, Facebook u.c.) satura izņemšanai. PTAC ir informējis Latvijas Banku par iespēju iegūt "uzticamā signalizētāja" statusu, lai to paziņojumus platformas izskatītu prioritāri.
Kamēr CERT.LV un kiberdrošības struktūras spēj tehniski reaģēt ļoti ātri (stundas laikā) kiberincidentu jeb tehnisko apdraudējumu ietvaros, tikmēr tiešajām tiesībaizsardzības iestādēm (tajā skaitā VP) trūkst tiesību tieši un juridiski pavēlēt bloķēt krāpniecisku saturu. Savukārt citām iestādēm (PTAC, DVI) rīcību ierobežo specifiski to darbības profili (kolektīvās intereses, datu aizsardzība) un administratīvā procesa laika patēriņš.
Finanšu nozares asociācija ir izveidojusi Krāpšanas darba grupu, kurā aktīvi līdzdarbojas Latvijas banka, kredītiestādes (bankas), mobilo sakaru operatoru pārstāvji, tādas institūcijas, kā FID, VP u.c.
Attiecībā uz ziņošanas mehānismu kā tādu, nebūtu ne lietderīgi, ne praktiski veidot vēl kādas paralēlas ziņošanas platformas. Tā vietā vajadzētu veikt darbības, kas vērstas uz sadarbības stiprināšanu ar privāto sektoru – efektīvāk izmantot jau esošos formātus, piemēram, LFNA Krāpšanas darba grupu.
Secināms, ka pastāv tiesiskā regulējuma fragmentāciju un institucionālo kapacitāšu atšķirības finanšu krāpniecības apkarošanā, tajā skaitā digitālajā vidē. Lai risinātu šo problēmu, valstī ir identificēta vajadzība pēc centralizētākiem risinājumiem. Šo problēmu plānots risināt, izstrādājot vidēja termiņa plānu, kurā būtu ietverti arī ar normatīvo aktu grozījumiem saistīti uzdevumi, lai paplašinātu iestāžu pilnvaras, nodrošinātu skaidrāku pienākumu sadali un paaugstinātu reaģēšanas ātrumu, kas ir kritisks faktors, jo krāpnieciskās kampaņas parasti ir īslaicīgas, kā arī uzlabotu ziņošanas mehānismu.
Šobrīd, vērtējot institūciju kompentences, nevar izcelt vienu konkrētu institūciju, kur bez šaubām būtu jānosaka par atbildīgo krāpšanas novēršanas politikas veidošanā. Tajā pašā laikā vairākas institūcijas redz nepieciešamību spert soļus šajā virzienā, tā, piemēram, Satiksmes ministrija (turpmāk – SM) pēc savas iniciatīvas organizēja š.g. 8. janv. sanāksmi, kuras mērķis bija SM kompetenču ietvarā diskutēt par iespējamiem risinājumiem un vienoties par konkrētiem pasākumiem telefonkrāpniecības apkarošanai. Sanāksmē piedalījās SM, Finanšu nozares asociācijas, Latvijas Telekomunikāciju asociācijas, Latvijas Informācijas un komunikācijas tehnoloģijas asociācijas, Latvijas Elektronisko komunikāciju asociācijas, Sabiedrisko pakalpojumu regulēšanas komisijas (SPRK) un elektronisko sakaru operatoru pārstāvji.
Šobrīd vēl nenosakot par atbildīgo krāpšanas novēršanas politikas veidošanā, Ministru kabinets ir uzdevis Iekšlietu ministrijai izstādāt finanšu krāpniecības novēršanas un apkarošanas plānu, vienlaikus uzdodot Tieslietu ministrijai, Satiksmes ministrijai, Finanšu ministrijai, Finanšu tirgus asociācijai un citām ieinteresētajām institūcijām sniegt priekšlikumus Iekšlietu ministrijai par nepieciešamo saturu krāpšanas novēršanas un apkarošanas plānam līdz 2026. gada 31. jūlijam.
	Priekšlikums
Latvijas Finanšu nozares asociācija atbalsta Ministru kabineta ieceri uzdot Iekšlietu ministrijai izstrādāt finanšu krāpniecības novēršanas un apkarošanas plānu. Vienlaikus lūdzam precizēt, lai tajā jau sākotnēji tiktu noteikts, ka plānā iekļaujami konkrēti pasākumi, atbildīgās un līdzatbildīgās institūcijas, izpildes termiņi, rezultatīvie rādītāji, kā arī Latvijas Finanšu nozares asociācijas 2026. gada 16. jūnija vēstulē Iekšlietu ministrijai Nr. 1-13/1785 sniegtie priekšlikumi.

